A Bizottság 2136/95/EK rendelete

(1995. szeptember 7.)

a cukorágazatban a behozatali és kiviteli engedélyek rendszerének alkalmazására vonatkozó különös részletes szabályokról szóló 1464/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1101/95/EK rendelettel [1] módosított, a cukor piacának közös szervezéséről szóló, 1981. június 30-i 1785/81/EGK tanácsi rendeletre [2] és különösen annak 13. cikke (2) bekezdésére és 39. cikkére,

mivel az 1464/95/EK bizottsági rendelettel [3] elfogadták a cukorágazatban a behozatali és kiviteli engedélyek alkalmazásának különös részletes szabályait;

mivel az uruguayi multilaterális tárgyalások eredményeként létrejött Mezőgazdasági Megállapodás alapján az exportmennyiségekre vonatkozó kötelezettségek betartását a meghatározott visszatérítést magában foglaló kiviteli engedélyek alkalmazásával biztosítják; mivel e célból a kérelmezett engedélyeket egy bizonyos mérlegelési időszak elteltével kell kibocsátani, amely időszak során a Bizottság meg tudja hozni mindazon intézkedéseket, amelyek akkor válhatnak szükségessé, amikor az adott kérelmek elfogadása a Mezőgazdasági Megállapodásban az adott gazdasági évre vonatkozóan meghatározott mennyiség és/vagy előirányzatok túllépéséhez, illetve túllépése kockázatának felmerüléséhez vezethet;

mivel annak elősegítésére, hogy a Bizottság ezen időszak során fel tudja mérni, hogy milyen intézkedéseket kell hoznia — ha egyáltalán kell ilyen intézkedéseket hozni —, a tagállamoktól meg kell követelni, hogy haladéktalanul adjanak tájékoztatást minden olyan engedély iránti kérelemről, amely időszakosan rögzített visszatérítést foglal magában; mivel az ilyen intézkedések kiterjedhetnek függőben lévő engedélyekre; mivel, amennyiben megállapításra került az elfogadható engedélyek százaléka, az engedélykérelmezők számára lehetővé kell tenni, hogy kérelmüket bizonyos feltételek mellett visszavonhassák;

mivel az e rendeletben foglalt intézkedések összhangban vannak a Cukorpiaci Irányítóbizottság véleményével,

ELFOGADTA EZT A RENDELETET:

1. cikk

Az 1464/95/EK rendelet szövege a következőképpen módosul:

1. A 2. cikk első albekezdése helyébe a következő rendelkezés lép:

"A 3719/88/EGK rendelet 5. cikk (1) bekezdés első albekezdésének negyedik francia bekezdésétől és második albekezdésétől, valamint a Bizottság 3665/87/EGK rendelete 2a. cikk második albekezdés első francia bekezdésétől eltérően, nincs szükség kiviteli engedélyre a kvóta alá tartozó, az 1701 KN-kód alá tartozó cukorból és az 17026090, 17029099, 17029071 és a 21069059 KN-kódok alá tartozó cukorszirupból két tonnát meg nem haladó mennyiségeket érintő exportműveletekhez."

2. A 9. cikk (1) bekezdése helyébe a következő rendelkezés lép:

"(1) Az 1785/81/EGK rendelet 21. cikke alkalmazásának sérelme nélkül, az 1701 KN-kód alá tartozó cukorból 10 tonnát meghaladó mennyiségekre szóló engedélyeket, az alábbiak kivételével:

a) C cukor;

b) kandiscukor;

c) ízesített cukor, hozzáadott színezéket tartalmazó cukor;

d) a 2782/76/EGK rendelet értelmében a Közösségbe importálandó kedvezményes cukor;

e) az 1785/81/EGK rendelet 37. cikke értelmében a Közösségbe importálandó különlegesen kedvezményes cukor

- a behozatali engedélyek esetében a kérelem benyújtásának napjától számított harmadik munkanapon,

- a kiviteli engedélyek esetében a kérelem benyújtásának napjától számított ötödik munkanapon

állítják ki."

3. A rendelet a következő 9a. cikkel egészül ki:

"9a. cikk

(1) Amennyiben a kiviteli engedély iránti kérelmek benyújtása olyan szakaszba érkezik, amikor azok már olyan mennyiségekre és/vagy költségvállalásokra szólnak, amelyek meghaladják a Mezőgazdasági Megállapodásban az adott gazdasági évre vonatkozóan meghatározott mennyiséget és/vagy előirányzatokat, illetve amelyek esetében fennáll a túllépés kockázata figyelembe véve a Megállapodás 9. cikkét, a Bizottság dönthet úgy, hogy:

a) átalány százalékszintet állapít meg arra vonatkozóan, hogy a tagállamok milyen mennyiséget fogadhatnak el azon kérelmezett mennyiségekből, amelyekre még nem bocsátottak ki engedélyt;

b) a tagállamok elutasítják azokat a kérelmeket, amelyekre még nem bocsátottak ki kiviteli engedélyeket;

c) öt munkanapra felfüggeszti a kiviteli engedély iránti kérelmek benyújtását; az 1785/81/EGK rendelet 41. cikkében meghatározott eljárás alkalmazásával a felfüggesztést meg is hosszabbíthatja. A felfüggesztési időszak alatt benyújtott kiviteli engedély iránti kérelmek érvénytelenek.

(2) Amennyiben a kérelmezett mennyiségeket csökkentik vagy visszautasítják, az engedélyhez kapcsolódó biztosítékot az oda nem ítélt mennyiségek tekintetében azonnal fel kell szabadítani.

(3) A kérelmezők az (1) bekezdés b) pontjában feltüntetett elfogadási átalányszázaléknak az Európai Közösségek Hivatalos Lapjában való közzétételének napjától számított 10 munkanapon belül visszavonhatják az engedély iránti kérelmüket, amennyiben az elfogadási átalányszázalék 80 %-nál alacsonyabb. A tagállamok ezt követően felszabadítják a biztosítékot.

(4) A tagállamok kötelesek haladéktalanul értesíteni a Bizottságot:

a) a 10 tonnát meghaladó mennyiségekre szóló, időszakosan rögzített visszatérítést magában foglaló kiviteli engedély iránti kérelmekről;

b) az (1) bekezdés alkalmazása során hozott intézkedés által érintett mennyiségekről."

2. cikk

Ez a rendelet 1995. október 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. szeptember 7-én.

a Bizottság részéről

Franz Fischler

a Bizottság tagja

[1] HL L 110., 1995.5.17., 1. o.

[2] HL L 177., 1981.7.1., 4. o.

[3] HL L 144., 1995.6.28., 14. o.

--------------------------------------------------